Izvor: Armend NIMANI / AFP

Predsednik Srbije Aleksandar Vučić, uz podršku Rusije, ponudio je da Srbija prizna Kosovo, ukoliko joj ustupimo deo naše teritorije, naveo je premijer Kosova Ramuš Haradinaj u autorskom tekstu za Vašington post i dodao da je za Kosovo to isuviše velika cena.

"Nećemo pogaziti naš ustav, odustati od našeg suvereniteta i uništiti naš teritorijalni integritet samo da bi Srbija priznala nešto što je već činjenica", naveo je Haradinaj i ocenio da Srbija želi da stvori etnički čistu državu.

Haradinaj optužuje Srbiju da krši međunarodne dogovore, uključujući Briselski sporazum, da blokira put Kosova ka EU i članstvo u međunarodnim organizacijama, uključujući i Interpol, i da lobira u EU protiv vizne liberalizacije za Kosovo.

Srbija, tvrdi on, koristi novac prikupljen od nefer trgovine sa Kosovom da finansira ove kampanje lobiranja protiv postojanja Kosova i njegovog ekonomskog razvoja.

Suviše dugo Srbija je zloupotrebljavala tržište Kosova i kršila odredbe CEFTA, tvrdi Haradinaj, navodeći da je Srbija damping cenama na Kosovu, kršila pravila javnih nabavki, zdravstvenih standarda i carinskih dažbina.

"Što je dosta, dosta je, u ime fer trgovine, nacionalne bezbednosti i naših vitalih nacionalnih interesa, moja vlada je uvela takse od 100 odsto za sve srpske proizvode", napisao je Haradinaj.

Te takse će ostati na snazi sve dok Srbija ne prestane da podriva suverenitet Kosova i ne počne da se pridržava svojih obaveza, naveo je Haradinaj.

I pored ovih napetosti, Haradinaj ističe da je potrebno obezbediti dugoročni mirovni sveobuhvatni sporazum sa Srbijom, koji bi se odnosio na sva politička, bezbednosna, ekonomska, trgivinska i kulturna pitanja.

Da bi bio uspešan, takav sporazum mora da podrži većina srpskog i albanskog naroda, a njegov rezultat mora biti priznavanje Kosova od Srbije, njegov ulazak u Ujedinjene nacije i ubrzani put ka članstvu u EU i NATO.

Vučić: Pogrešno prenete reči

Na pitanje da prokometariše takve Haradinajeve tvrdnje, Vučić je odgovorio da su reči kosovskog predsednika, iako doslovno prevedene, pogrešno prenete.